รัฐหนุนบริษัทชั้นนำ
นายกฯดึงเป็นสมาชิกWEFเปิดพื้นที่แข่งขันบนเวทีโลก
7 ก.พ. 2555

นายกฯดึงเป็นสมาชิกWEFเปิดพื้นที่แข่งขันบนเวทีโลก
“ยิ่งลักษณ์” ดึงซีอีโอ 25 บริษัทชั้นนำ เป็นสมาชิก WEF เปิดพื้นที่เอกชนไทยในเวทีโลก 
น.ส.ยิ่งลักษณ์ ชินวัตร นายกรัฐมนตรี เชิญผู้บริหารระดับสูงบริษัทชั้นนำของไทย 33 บริษัทหารือ เพื่อผลักดันให้บริษัทที่มีศักยภาพเข้าเป็นสมาชิก World Economic Forum จากปัจจุบันที่บริษัทไทยเป็นสมาชิก WEF เพียง 8 บริษัทเท่านั้น เช่น บริษัท ปตท. ธนาคารกรุงเทพ บริษัท ช.การช่าง และบริษัท ไทยเบฟเวอเรจ 
นายกิตติรัตน์ ณ ระนอง รองนายกฯ และ รมว.คลัง กล่าวว่า รัฐบาลต้องการสนับสนุนเอกชนเข้าเป็นสมาชิก WEF เพราะเป็นประโยชน์เอกชน เช่น แลกเปลี่ยนข้อมูลและเป็นพันธมิตรกับบริษัทชั้นนำของโลก ขณะที่รัฐบาลจะรื้อฟื้น “Thai WEF” เพื่อเป็นเวทีหารือระหว่างรัฐและเอกชนในการผลักดันเรื่องที่เป็นประโยชน์กับประเทศ 
นายกิตติรัตน์ ย้ำว่า การเป็นสมาชิก WEF เป็นการรุกไปข้างหน้าที่เปิดโอกาสสำหรับภาคเอกชนไทย เพราะเอกชนที่เป็นสมาชิก WEF มีสิทธิเข้าร่วมประชุมที่เป็นการประชุมปิด โดยเฉพาะกลางปีนี้ไทยจะเป็นเจ้าภาพการประชุม WEF Forum on East Asia 2012 ที่กรุงเทพมหานคร ระหว่างวันที่ 30 พ.ค.1 มิ.ย. 2555 
นายชนินท์ ว่องกุศลกิจ ประธานเจ้าหน้าที่บริหารบริษัท บ้านปู กล่าวว่า บริษัทจะเข้าสมัครเป็นสมาชิก WEF และมั่นใจว่าบริษัทเอกชนชั้นนำ เช่น ซีพี น้ำตาลมิตรผลบางจาก และโตชิบา (ประเทศไทย) จะร่วมเป็นสมาชิก 
นายศุภชัย เจียรวนนท์ ประธานคณะผู้บริหารบริษัท ทรู คอร์ปอเรชั่น กล่าวว่า บริษัทในเครือซีพี และบริษัทลูกจะสมัครเป็นสมาชิก WEF ทั้งในเวทีระดับโลกและภูมิภาค ซึ่งจะเป็นประโยชน์ในการสร้างเครือ ข่ายกับบริษัทชั้นนำของโลก และเป็นเวทีความร่วมมือระหว่างรัฐและเอกชนในการพัฒนาประเทศ